钦定古今图书集成/明伦汇编/家范典/第102卷 > 《于安城答灵运五章》宋·谢瞻
## 钦定古今图书集成/明伦汇编/家范典/第102卷 > 《于安城答灵运五章》宋·谢瞻

条繁林弥蔚，波清源逾濬。华宗诞吾秀，之子绍前引。
绸缪结风徽，烟煴吐芳讯。鸿渐随事变，云台与年峻。
华萼相光饰，嘤鸣悦同响。亲亲子敦余，贤贤吾尔赏。
比景后鲜辉，方年一日长。萎叶爱荣条，涸流好河广。
徇业谢成操，复礼愧贫乐。幸会果代耕，符守江南曲。
履运伤荏苒，遵涂叹缅邈。布怀存所钦，我劳一何笃。
肇允虽同规，翻飞各异概。迢递封畿外，窈窕承明内。
寻涂涂既睽，即理理已对。丝路有恒悲，矧乃在吾爱。
跬行安步武，锻翮周数仞。岂不识高远，违方往有吝。
岁寒霜雪严，过半路逾峻。量己畏友朋，勇退不敢进。
行矣励令猷，写诚酬来讯。